**Ναπολέων Λαπαθιώτης Νυχτερινό**

*Νυχτερινό*

|  |
| --- |
| Μονάχη η φλόγα του κεριού μου,κι απέναντί μου στο τραπέζιθαρρείς το τέλος της προσμένει·λίγες στιγμές έχει να ζήσεικαι μες στη νύχτα τρεμοπαίζει,σα μια ψυχούλα φοβισμένη... |
|   |
| Απόξω έν' άγρυπνο φεγγάριμε κόπο χάνεται στα χάημιας ατελεύτητης ερήμου...Σα να μη θέλει να πεθάνει,μ' αναλαμπές ψυχομαχάειτο ετοιμοθάνατο κερί μου... |
|   |
| Και το βαρύθυμο φεγγάρι,που χρόνια τώρα έχει σωπάσει,και το κερί μου που πεθαίνει,και, μέσα, η σκοτεινή ψυχή μου,χωρίς αιτία κι οι τρεις στην πλάσηείμαστε τόσο λυπημένοι... |

***ΑΣΚΗΣΕΙΣ***

* **Να αναζητήσετε το χώρο και το χρόνο της ποιητικής αφήγησης στις δύο πρώτες στροφές.** **Ο χώρος** στην πρώτη στροφή είναι ένα δωμάτιο στο οποίο βρίσκεται ένα κερί στο τραπέζι απέναντι από το ποιητικό υποκείμενο. Στη δεύτερη στροφή το σκηνικό διευρύνεται. Ο ποιητής μεταφέρεται στον εξωτερικό χώρο που τον χαρακτηρίζει «ατελεύτητη έρημο». Όμως στους στίχους 10-12 ο ποιητής στρέφει την προσοχή του πάλι στον εσωτερικό χώρο, στο δωμάτιο και στο προσωποποιημένο κερί.

**Ο χρόνος** στην πρώτη αλλά και στη δεύτερη σκηνή είναι ασαφής. Δε μας δίνεται ακριβής ημερομηνία, όμως ξέρουμε πως είναι νύχτα και έχει φεγγάρι έξω.

* **Να σχολιαστούν τα συναισθήματα του ποιητικού υποκειμένου στην τρίτη στροφή**. Στην τρίτη στροφή κυριαρχεί η λύπη, η στεναχώρια, η μελαγχολία και απελπισία. Τα συναισθήματα αυτά διαφαίνονται από εκφράσεις όπως «η σκοτεινή ψυχή μου» και «το κερί μου που πεθαίνει». Το ποιητικό υποκείμενο βιώνει αυτά τα συναισθήματα, διότι εκφράζει απαισιόδοξη αντίληψη για τη ζωή.
* **Ποιες εικόνες κυριαρχούν στο ποίημα και ποια ψυχική διάθεση υποβάλλουν;**  Οι εικόνες που κυριαρχούν στο ποίημα είναι δύο. Η πρώτη είναι ένα αναμμένο κερί που τρεμοπαίζει μέσα σε ένα μισοσκότεινο δωμάτιο, το οποίο πιθανόν να φωτίζεται μόνο από το φως του κεριού, ή, αν αυτό το δωμάτιο έχει παράθυρο, από το φως του φεγγαριού. Η δεύτερη εικόνα είναι το φεγγάρι σε έναν ουρανό πιθανότατα συννεφιασμένο, όπως διακρίνω από τα συμφραζόμενα, καθώς αναφέρεται πως το φεγγάρι πασχίζει να δείξει τη λάμψη του, ενώ χάνεται. Γενικά όλο το ποίημα υποβάλλει μια μελαγχολική και στενάχωρη ψυχική διάθεση, διότι αυτές οι εικόνες που κυριαρχούν είναι μουντές και μελαγχολικές, όπως και η περιγραφή τους. Τέλος, από τον τελευταίο στίχο συμπεραίνουμε ξεκάθαρα πως το ποίημα είναι μελαγχολικό, καθώς ο συγγραφέας αναφέρει πως και αυτός, και το κερί, αλλά και το φεγγάρι είναι λυπημένα.
* **Να προσδιορίσετε τη γλώσσα και το ιδιαίτερο ύφος του ποιήματος με συγκεκριμένες αναφορές στο κείμενο.** Η γλώσσα στο ποίημα είναι δημοτική με χρήση εικόνων, μεταφορών, παρομοιώσεων και προσωποποιήσεων(π.χ. άγρυπνο φεγγάρι). Το ιδιαίτερο ύφος είναι μελαγχολικό και υποβλητικό, καθώς γίνεται χρήση λέξεων που φανερώνουν την ψυχική διάθεση του ποιητή· π.χ. «μ’ αναλαμπές ψυχομαχάει το ετοιμοθάνατο κερί μου».
* **Να εντοπίσετε δύο προσωποποιήσεις ή παρομοιώσεις και να εξηγήσετε τη λειτουργία τους στο ποίημα.** Μία από τις προσωποποιήσεις στο ποίημα είναι *το κερί που τρεμοσβήνει* και κάθεται απέναντι από το ποιητικό υποκείμενο στο τραπέζι. Το κερί συμβολίζει τη ζωή που φτάνει στο αναπόφευκτο τέλος, καθώς και τον ετοιμοθάνατο που προσπαθεί να κρατηθεί στη ζωή. Άλλη μια προσωποποίηση είναι *το φεγγάρι*, το οποίο παρουσιάζεται άγρυπνο. Το φεγγάρι, το οποίο έχει προέλευση ρομαντική, συμβολίζει τη ζωή δίχως νόημα. Οι δυο αυτές προσωποποιήσεις μας φανερώνουν τη θλίψη και τη μελαγχολία που αισθάνεται ο ποιητής.
* **Να παρατηρήσετε το ρηματικό πρόσωπο στο οποίο είναι γραμμένο το ποίημα (από την πρώτη ως την τελευταία στροφή). Τι χαρακτήρα προσδίδει στο ποίημα η επιλογή αυτή;** Τα ρηματικά πρόσωπα που κυριαρχούν στο ποίημα είναι το α΄ και το γ΄ πρόσωπο. Το α΄ πρόσωπο δείχνει ότι το ποιητικό υποκείμενο συμμετέχει σε όσα αφηγείται, και άρα το ποίημα γίνεται πιο ζωντανό και παραστατικό. Με το γ΄ πρόσωπο ο ποιητής περιγράφει εικόνες ή διηγείται γεγονότα. Επίσης, παρατηρείται και ένα ρήμα σε β΄ πρόσωπο(θαρρείς), στοιχείο που προσδίδει θεατρικότητα.
* **Να αναζητήσετε χαρακτηριστικά της συμβολιστικής τεχνοτροπίας στο ποίημα.** Χαρακτηριστικά της συμβολιστικής τεχνοτροπίας μέσα στο ποίημα είναι η μουσικότητα του στίχου και η χρήση συμβόλων, όπως το **κερί** και το **φεγγάρι**, τα οποία εκφράζουν τη θλίψη και τη μελαγχολία του ποιητή. Μπορούμε να παρατηρήσουμε κάποια χαρακτηριστικά του συμβολισμού, όπως η μουσικότητα και η υποβλητικότητα του στίχου μέσα από τη στιχουργία αλλά την θλίψη και την μελαγχολία που κυριαρχεί. Επίσης, υπάρχει συσχέτιση αντικειμένων και ψυχικών καταστάσεων(π.χ. παρομοιάζεται η θλίψη με το κερί που αργοσβήνει).
* **Ο Ν. Λαπαθιώτης «έφερε στην ποίηση μια νέα ευαισθησία, στην οποία κυριαρχούν οι αβροί τόνοι κι αφήνει την αίσθηση του ονείρου, του αφηρημένου και του φευγαλέου»** : Αρχικά, στην πρώτη στροφή ο ποιητής μας παρουσιάζει την απαλή εικόνα ενός κεριού με φλόγα, το οποίο λόγω του αέρα τρεμοπαίζει, και μάλιστα το παρομοιάζει με την ψυχή του. Έτσι δημιουργεί αβρούς τόνους. Έπειτα, στην δεύτερη στροφή εμπλουτίζει την αρχική εικόνα, με την εικόνα του φεγγαριού που προφανώς χάνεται μες στα σύννεφα, ενώ το κερί προσπαθεί να κρατηθεί στη ζωή. Έτσι αφήνεται η αίσθηση του αφηρημένου και φευγαλέου λόγω αυτής της εικόνας. Τέλος, στην τελευταία στροφή το ποιητικό υποκείμενο παρομοιάζει την σκοτεινή εικόνα του φεγγαριού και του ετοιμοθάνατου κεριού με τη λυπημένη ψυχή του. Συμπερασματικά θα λέγαμε ότι το ποίημα προβάλλει ένα είδος μελαγχολικής ευαισθησίας.
* **Ποια στοιχεία του ποιήματος δείχνουν τις ρομαντικές καταβολές του ποιητή;**

Ο Λαπαθιώτης στο ποίημα «Νυχτερινό» εκφράζει τα χαρακτηριστικά του ρομαντισμού. Προβάλλει τη φύση (το φεγγάρι) και μέσω αυτού θέλει να περάσει ένα συγκινησιακό μήνυμα, τη μοναξιά και τη θλίψη του. Εκφράζει αυτό που νιώθει με τη φράση η σκοτεινή ψυχή μου, δηλαδή κάτι μελαγχολικό. Επίσης, φαίνεται να χάνεται σε διάφορα όνειρα-σκέψεις, που έσβησαν στην ψυχή του, όπως σβήνει η φλόγα του κεριού. Με τον τρόπο αυτό παράλληλα εκφράζεται και ο συμβολισμός στο ποίημα.

***ΔΗΜΙΟΥΡΓΙΚΕΣ ΕΡΓΑΣΙΕΣ***

1. **Αν είχατε τη δυνατότητα να επικοινωνήσετε με τον ποιητή, τι θα θέλατε να του πείτε με αφορμή το ποίημα που διαβάσατε; Γράψτε την απάντησή σας σε μήνυμα ηλεκτρονικού ταχυδρομείου ή σε επιστολή.**
2. **Διαβάστε τους στίχους του ποιήματος «Νυχτερινό» αργά και καθαρά και ηχογραφήστε τους.**
3. **Επιλέξτε εικόνες που να ανταποκρίνονται στο περιεχόμενο των στίχων. Για κάθε στίχο (ή για δύο στίχους) επιλέξτε μια συγκεκριμένη εικόνα. Στόχος μας είναι να** **δημιουργήσουμε ένα βίντεο**.
4. Το ποίημα συγκροτείται από οπτικές εικόνες και έχει κινηματογραφική τεχνική (από τον κλειστό χώρο η κάμερα μετακινείται στην εξωτερική νυχτερινή ατμόσφαιρα). **Δημιουργήστε μια μικρή ιστορία με τις εικόνες του ποιήματος (η ιστορία μπορεί να σχετίζεται με μια ερωτική απογοήτευση, με το θάνατο ενός αγαπημένου προσώπου, με τον ξενιτεμό του κ.ο.κ.)**
5. **Γράψτε το δικό σας ποίημα με τον τίτλο «Νυχτερινό», αρχίζοντας «Απ’ όξω έν’ άγρυπνο φεγγάρι**
6. **Να δημιουργήσετε ένα κολάζ με εικόνες (και λόγο) που παραπέμπουν στο θέμα του ποιήματος**(χρησιμοποιήστε <http://www.fotor.com/> ή <http://www.photocollage.net> )
7. **Διαβάστε σιωπηρά το ποίημα του Καβάφη «Κεριά», και παρουσιάστε το στην τάξη με μορφή PowerPoint. Επιλέξτε εικόνες που να ανταποκρίνονται στο περιεχόμενο των στίχων και ανάλογη μουσική επένδυση. Έτσι, θα δημιουργήσουμε μια φωτοαφήγηση** με το <http://www.brainshark.com/mybrainshark> (απαιτεί εγγραφή).

Το ποίημα του Καβάφη θα το βρείτε στην ιστοσελίδα [http://ebooks.edu.gr/modules/ebook/show.php/DSB106/544/3562,14849/extras/texts/index\_b\_03\_01\_kavafis.html](http://ebooks.edu.gr/modules/ebook/show.php/DSB106/544/3562%2C14849/extras/texts/index_b_03_01_kavafis.html)